Häirinnän kohteeksi joutunut bussikuski kummastelee anarkistien toimintaa.

Kokoomusopiskelijoiden organisoiman bussikuljetuksen kuski Simon Saarvuo kummastelee anarkistien toimintaa.

– Pitää hämmästellä, kuinka tyhmiä ihmiset voivat olla, Saarvuo kommentoi asiaa myöhemmin bussissa.

Anarkistit olivat tänään aiemmin hakanneet Saarvuon kuljettaman bussin etuikkunaa yrittäen estää bussia lähtemästä liikkeelle. Etulasiin tuki särö ja toinen pyyhkijöistä hajosi. Poliisit tarvittiin rauhoittamaan tilannetta.

Kokoomusopiskelijoiden tempauksena oli kuljettaa ihmisiä ilmaiseksi Espoon Otaniemen ja Helsingin keskustan väliä tänään kahden tunnin ajan, koska julkinen liikenne ei kulje.

Joku tiesi, mitä tehdä

Saarvuo kertoo, että joku tai jotkut olivat yrittäneet estää kyseistä bussia liikennöimästä jo aiemmin.

– Joku tai jotkut olivat laittaneet yöllä virrat ja valot päälle bussiin. Akku oli tyhjä, kun piti päästä liikenteeseen, Saarvuo harmitteli.

Tämä hidasti lähtöä. Saarvuon mukaan näiden häiriköiden tiedossa täytyi olla keinot, miten bussiin pääsee sisälle.

Saarvuo sanoo olevansa yksinyrittäjä, joka ajaa tilauskeikkoja silloin tällöin. Hän huomauttaa, ettei kyseessä ole tänään lakko eikä hän kuulu edes ammattiliittoon.

– Minua ei ole kyllä ennen rikkuriksi sanottu, hän hämmästelee.

Saarvuo sanoo ymmärtävänsä palkansaajienkin huolta omasta toimeentulostaan, mutta:

– Ymmärrän tämän, mutta totuus on, että tämä maa menee samaan suuntaan kuin Kreikka ja kovempaa, kuin uskotaankaan.